b"\n_START_ARTICLE_\nMark Oliver Everett\n_START_SECTION_\nInf\xc3\xa0ncia i primers anys\n_START_PARAGRAPH_\nMark Oliver Everett prov\xc3\xa9 d\xe2\x80\x99una fam\xc3\xadlia de personatges il\xc2\xb7lustres. \xc3\x89s fill de Nancy Everett i Hugh Everett III, un important f\xc3\xadsic conegut per desenvolupar la teoria dels universos m\xc3\xbaltiples, englobada dins la mec\xc3\xa0nica qu\xc3\xa0ntica, i per fer servir multiplicadors de Lagrange per a la investigaci\xc3\xb3 d\xe2\x80\x99operacions. L\xe2\x80\x99avi matern d\xe2\x80\x99Everett \xc3\xa9s Harold Martin \xc2\xabKid\xc2\xbb Gore, un entrenador de b\xc3\xa0squet, futbol i beisbol mascul\xc3\xad de gran prestigi a la Universitat de Massachusetts Amherst. _NEWLINE_Malgrat que el seu pare era f\xc3\xadsic, a Everett mai no li van agradar la f\xc3\xadsica ni les matem\xc3\xa0tiques. De fet, de ben petit ja va mostrar inter\xc3\xa8s per la m\xc3\xbasica. En especial, li agradava escoltar els discos de la seva germana gran, Elisabeth Ann. Amb nom\xc3\xa9s sis anys li van comprar una bateria de joguina que utilitzava molt sovint. Aquesta predilecci\xc3\xb3 pels instruments de joguina ha continuat fins a l\xe2\x80\x99edat adulta, fins al punt que els integra a les seves can\xc3\xa7ons i han acabat formant part del seu so idiosincr\xc3\xa0tic. A l\xe2\x80\x99edat adolescent va comen\xc3\xa7ar a tocar la guitarra i a escriure can\xc3\xa7ons. _NEWLINE_El 1987, als 24 anys, Everett es va independitzar. Va deixar la casa familiar de Virg\xc3\xadnia per instal\xc2\xb7lar-se a Calif\xc3\xb2rnia. All\xc3\xa0, va donar els primers passos de la seva carrera musical de manera professional, i el 1992 i el 1993 respectivament va publicar dos \xc3\xa0lbums en solitari amb una gran discogr\xc3\xa0fica: A Man Called E i Broken Toy Shop. Llavors ja utilitzava pseud\xc3\xb2nim E; de fet, el va fer servir en aquests dos \xc3\xa0lbums. Tot i provocar confusi\xc3\xb3 a les botigues de discos i les emissores de r\xc3\xa0dio, aquest nom compost per una sola lletra va donar molt de joc a la premsa. Mostra d\xe2\x80\x99aix\xc3\xb2 \xc3\xa9s la cr\xc3\xadtica que va fer l\xe2\x80\x99important psic\xc3\xb2leg i escriptor nord-americ\xc3\xa0 Daniel Levitin, que comen\xc3\xa7ava d\xe2\x80\x99aquesta manera: \xc2\xabEsfor\xc3\xa7 ep\xc3\xb2nim, excel\xc2\xb7lent, ecl\xc3\xa8ctic, energ\xc3\xa8tic. Entusiasma. E est\xc3\xa0 emp\xc3\xa8s, efectivament, a l\xe2\x80\x99emin\xc3\xa8ncia\xc2\xbb. A la prestigiosa revista Billboard, Levitin tamb\xc3\xa9 va fer una cr\xc3\xadtica molt positiva del seu segon \xc3\xa0lbum._NEWLINE_Entre 1993 i 1995 va compondre i gravar l\xe2\x80\x99\xc3\xa0lbum Beautiful Freak. El 1996 va formar la banda Eels, i van publicar Beautiful Freak amb la discogr\xc3\xa0fica DreamWorks. L\xe2\x80\x99\xc3\xa0lbum va tenir una gran acollida, sobretot les can\xc3\xa7ons \xc2\xabNovacaine for the Soul\xc2\xbb i \xc2\xabSusan\xe2\x80\x99s House\xc2\xbb.\n_START_SECTION_\nEsdeveniments familiars com a font d'inspiraci\xc3\xb3\n_START_PARAGRAPH_\nLa fam\xc3\xadlia d\xe2\x80\x99Everett sempre ha estat una gran font d\xe2\x80\x99inspiraci\xc3\xb3 per a les seves can\xc3\xa7ons. En s\xc3\xb3n un bon exemple \xc2\xabThings the Granchildren Should Know\xc2\xbb (que m\xc3\xa9s endavant serviria de t\xc3\xadtol per a la seva autobiografia) i \xc2\xab3 Speed\xc2\xbb, on hi havia al\xc2\xb7lusions als escrits de la seva germana Liz. A m\xc3\xa9s, Everett va fer un documental per a la BBC anomenat Parallel Worlds, Parallel Lives (2007) que gira al voltant de la teoria que va desenvolupar el seu pare i la relaci\xc3\xb3 que va tenir amb ell._NEWLINE_El seu pare, Hugh, va morir el 1982, a l\xe2\x80\x99edat de 51 anys, a causa d\xe2\x80\x99una aturada card\xc3\xadaca. La seva germana, Liz, que patia esquizofr\xc3\xa8nia, es va su\xc3\xafcidar el 1996. Dos anys m\xc3\xa9s tard, la seva mare, Nancy Everett, va morir a causa d\xe2\x80\x99un c\xc3\xa0ncer de pulm\xc3\xb3. Arran d\xe2\x80\x99aquestes trag\xc3\xa8dies, el 1998 Everett va publicar amb Eels l\xe2\x80\x99\xc3\xa0lbum Electro-Shock Blues. L\xe2\x80\x99obra es va guanyar l\xe2\x80\x99elogi gaireb\xc3\xa9 un\xc3\xa0nime de la cr\xc3\xadtica, ja que el seu so juga amb tota mena de sentiments: voluntat, ira, humor negre i una desesperaci\xc3\xb3 profunda que no deixa ning\xc3\xba indiferent. Poc despr\xc3\xa9s, el 2000, va publicar Daisies of the Galaxy, que tenia un to menys fosc respecte de la resta d\xe2\x80\x99obres d\xe2\x80\x99Eels. Aix\xc3\xb2 feia sospitar que Everett s\xe2\x80\x99estava comen\xc3\xa7ant a recuperar de les males experi\xc3\xa8ncies que havia viscut._NEWLINE_L\xe2\x80\x99historial de defuncions a la fam\xc3\xadlia d\xe2\x80\x99Everett, per\xc3\xb2, no acaba aqu\xc3\xad. La seva cosina, Jennifer Lewis, era hostessa del vol 77 d\xe2\x80\x99American Airlines que es va estavellar contra el Pent\xc3\xa0gon el dia dels atemptats de l\xe2\x80\x9911 de setembre. L\xe2\x80\x99avi\xc3\xb3 va impactar just a la part del Pent\xc3\xa0gon on havia treballat el seu pare i, de fet, Everett es pregunta a la seva autobiografia si l\xe2\x80\x99avi\xc3\xb3 no va anar directe a la vella oficina del seu pare._NEWLINE_L\xe2\x80\x99any 2000 es va casar amb Anna, una dentista russa que va con\xc3\xa8ixer a una f\xc3\xa0brica d\xe2\x80\x99amanides que a la vegada servia de despatxos per a psic\xc3\xb2legs. La can\xc3\xa7\xc3\xb3 \xc2\xabWhat is this Note?\xc2\xbb de l\xe2\x80\x99\xc3\xa0lbum Souljacker (2001) \xc3\xa9s un homenatge als dies feli\xc3\xa7os del comen\xc3\xa7ament del matrimoni. La parella es va divorciar cinc anys despr\xc3\xa9s. _NEWLINE_Tot i que la seva autobiografia porta per t\xc3\xadtol Things the Granchildren Should Know, Everett no t\xc3\xa9 fills ni n\xc3\xa9ts.\n_START_SECTION_\nDe l'any 2003 en endavant\n_START_PARAGRAPH_\nTant els seus primers treballs en solitari com la seva implicaci\xc3\xb3 amb Eels van ser aclamats per la cr\xc3\xadtica perqu\xc3\xa8 Everett aportava una combinaci\xc3\xb3 innovadora de diversos instruments i estils. De fet, ha fet servir tot tipus d\xe2\x80\x99instruments, des d\xe2\x80\x99un piano de joguina a \xc2\xabSymphony for a Toy Piano in G Minor\xc2\xbb fins a martells que picaven contra un radiador per fer la part de percussi\xc3\xb3 de la can\xc3\xa7\xc3\xb3 \xc2\xabCancer for the Cure\xc2\xbb. _NEWLINE_Tot i que sempre ho nega, hi ha sospites que \xc3\xa9s ell qui est\xc3\xa0 darrere del personatge MC Honky, que el 2003 va publicar l\xe2\x80\x99\xc3\xa0lbum I Am the Messiah. Aquest mateix any, Eels va publicar l\xe2\x80\x99\xc3\xa0lbum Shootenanny!. _NEWLINE_El 2005, Everett va comen\xc3\xa7ar una gira amb Eels per promocionar l\xe2\x80\x99\xc3\xa0lbum Blinking Lights and Other Revelations. Durant la gravaci\xc3\xb3 d\xe2\x80\x99aquest \xc3\xa0lbum va poder treballar amb un dels seus referents musicals m\xc3\xa9s importants: Tom Waits._NEWLINE_Al novembre del 2007, va sortir a la llum la seva autobiografia Things the Grandchildren Should Know, publicada tamb\xc3\xa9 a Espa\xc3\xb1a amb el t\xc3\xadtol Cosas que los nietos deber\xc3\xadan saber. Aquest mateix any va realitzar el documental de la BBC Parallel Worlds, Parallel Lives, que seguia el mateix Everett mentre parlava amb f\xc3\xadsics i antics companys del seu pare sobre la teoria que va desenvolupar. El documental va guanyar el premi brit\xc3\xa0nic Royal Television Society i un premi BAFTA. Durant la gira que va fer el 2008 pel Regne Unit i els Estats Units va mostrar aquest documental en lloc de dur teloners. _NEWLINE_El set\xc3\xa8 \xc3\xa0lbum d\xe2\x80\x99estudi d\xe2\x80\x99Eels, Hombre Lobo: 12 Songs of Desire, es va publicar el 2 de juny del 2009. El 19 de gener del 2010, se\xe2\x80\x99n va publicar el vuit\xc3\xa8, que duia per t\xc3\xadtol End Times i tracta temes com el divorci i el pas del temps. El 23 d\xe2\x80\x99agost del 2010 va publicar-ne el nov\xc3\xa8, Tomorrow Morning, que constitueix l\xe2\x80\x99\xc3\xbaltima part de la trilogia iniciada amb Hombre Lobo._NEWLINE_El 4 de febrer del 2013 es va publicar el des\xc3\xa8 \xc3\xa0lbum d\xe2\x80\x99Eels: Wonderful, Glorious. Aquest \xc3\xbaltim treball d\xe2\x80\x99estudi l\xe2\x80\x99ha portat a Espa\xc3\xb1a durant el 2013. Concretament, va estar el 27 i el 28 d\xe2\x80\x99abril a Barcelona (Art\xc3\xa8ria Paral\xc2\xb7lel) i a Madrid (La Riviera) respectivament. _NEWLINE_Les seves can\xc3\xa7ons han aparegut a la banda sonora de moltes pel\xc2\xb7l\xc3\xadcules, com ara American Beauty (\xc2\xabCancer for the Cure\xc2\xbb), Road Trip (\xc2\xabMr. E\xe2\x80\x99s Beautiful Blues\xc2\xbb), Holes (\xc2\xabEyes Down\xc2\xbb i  \xc2\xabMighty Fine Blues\xc2\xbb), Shrek (\xc2\xabMy Beloved Monster\xc2\xbb), Shrek 2 (\xc2\xabI Need Some Sleep\xc2\xbb), Shrek Tercer (\xc2\xabRoyal Pain\xc2\xbb i \xc2\xabLosing Streak\xc2\xbb), Shrek the Halls (\xc2\xabThe Stars Shine in the Sky Tonight\xc2\xbb), Hellboy II: L\xe2\x80\x99ex\xc3\xa8rcit daurat (\xc2\xabBeautiful Freak\xc2\xbb), The Big White (\xc2\xabLast Stop;This Town\xc2\xbb) Hot Fuzz (\xc2\xabSouljacker, pt. 1\xc2\xbb), a m\xc3\xa9s de Yes Man, on la majoria de can\xc3\xa7ons eren seves. A m\xc3\xa9s, Everett toca una versi\xc3\xb3 ac\xc3\xbastica de la can\xc3\xa7\xc3\xb3 d\xe2\x80\x99Eels \xc2\xabWhat I Have to Offer\xc2\xbb en una escena eliminada de la pel\xc2\xb7l\xc3\xadcula This is 40, i, en acabar l\xe2\x80\x99actuaci\xc3\xb3 diu a un dels personatges que el grup ha decidit firmar un contracte amb una discogr\xc3\xa0fica competent."